## Projekts

## LATVIJAS REPUBLIKAS MINISTRU KABINETS

2012. gada \_\_\_\_\_.\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr.\_\_\_\_.\_\_\_\_.§)

**Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā**

*Izdoti saskaņā ar likuma „Par piesārņojumu” 24.1 panta trešo un septīto daļu,*

*30.panta pirmo daļu un 45.panta pirmo un septīto daļu*

**1. Vispārīgie jautājumi**

1. Noteikumi nosaka:

1.1. iesnieguma siltumnīcefekta gāzu emisijas atļaujas (turpmāk – atļauja) saņemšanai iesniegšanas un atļaujas izsniegšanas kārtību likuma „Par piesārņojumu” 2.pielikumā minētajām piesārņojošajām darbībām (turpmāk – likuma „Par piesārņojumu” 2.pielikuma darbība);

1.2. iesnieguma atļaujas saņemšanai iesniegšanas un atļaujas izsniegšanas kārtību tām likuma "Par piesārņojumu" 2.pielikuma darbībām, kuru ražošanas jauda vai saražotais produkcijas apjoms nepārsniedz likuma "Par piesārņojumu" 2.pielikumā minētos rādītājus;

1.3. iesnieguma atļaujas saņemšanai veidlapas un atļaujas veidlapas paraugus;

1.4. termiņu, kādā operators Valsts vides dienesta reģionālajai vides pārvaldei (turpmāk – pārvalde) paziņo par darbības izmaiņām;

1.5. emisijas kvotu tirdzniecības sistēmas darbību radīto siltumnīcefekta gāzu emisiju (turpmāk – emisija) monitoringa veikšanas kārtību;

1.6. ikgadējo pārskatu par emisiju (turpmāk — emisiju ziņojums) pārbaudes un apstiprināšanas kārtību.

2. Šajos noteikumos noteiktie nosacījumi attiecas uz stacionārajām tehnoloģiskajām iekārtām, kurās tiek veikta kāda no likuma „Par piesārņojumu” 2.pielikuma darbībām, kā arī uz stacionārajām tehnoloģiskajām iekārtām, kuru ražošanas jauda vai saražotais produkcijas apjoms nepārsniedz likuma „Par piesārņojumu” 2.pielikumā minētos rādītājus (turpmāk – iekārta).

3. Šo noteikumu 4.punktā minēto iesniegumu atļaujas saņemšanai, tajā iekļautos priekšlikumus monitoringa nosacījumiem un visu iesniegumam pievienoto dokumentāciju, šo noteikumu 32. un 33.punktā minēto iesniegumu atļaujas grozījumiem, kā arī šo noteikumu 48.punktā minēto verificētāja verificētu emisiju ziņojumu un šo noteikumu 61.punktā minēto verifikācijas ziņojumu operators iesniedz attiecīgajā pārvaldē papīra formā (attiecīgo informāciju iesniedzot arī elektroniski), elektroniska dokumenta formā atbilstoši normatīvajiem aktiem par elektronisko dokumentu noformēšanu vai, elektroniski reģistrējoties, aizpilda veidlapās informāciju Valsts vides dienesta vienotās vides informācijas sistēmā „TULPE” mājas lapā tiešsaistes režīmā:

3.1. šo informāciju iesniedzot pārvaldē elektroniski (nosūtot to pārvaldei uz tās elektroniskā pasta adresi vai iesniedzot informāciju uz elektronisko datu nesēja) operators nodrošina, ka informācija ir aizsargāta ar operatora izvēlētu paroli, tādejādi nodrošinot, ka bez operatora ziņas nav veiktas izmaiņas.

3.2. šo informāciju iesniedzot pārvaldē papīra formā, operators tai pievieno tikai tās monitoringa plāna veidlapas vai emisiju ziņojuma veidlapas sadaļas, kas attiecas uz konkrētām operatora iekārtām.

**2. Iesnieguma atļaujas saņemšanai iesniegšanas, atļaujas izsniegšanas, grozīšanas un atcelšanas nosacījumi**

**2.1. Iesnieguma atļaujas saņemšanai iesniegšanas un izvērtēšanas kārtība**

4. Operators sagatavo iesniegumu atļaujas saņemšanai (2.pielikums) un tajā norādītās informācijas pamatojošos dokumentus un procedūru aprakstus, kuru iesniegšanu nosaka Eiropas Komisijas 2012.gada 21.jūnija regula Nr.601/2012 par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK (turpmāk – Eiropas Komisijas regula Nr. 601/2012).

5. Papildus šo noteikumu 4.punktā minētajai informācijai:

5.1. operators, kurš saskaņā ar šo noteikumu 1.pielikuma 5.punktu konkrētā kurināmā vai materiāla biomasas frakciju nosaka, izmantojot analīzes, iesniedz arī informāciju par biomasas frakcijas noteikšanas metodi (1.pielikuma 5.punkts), kā arī informāciju par biomasas frakcijas noteikšanas metodi un aprēķiniem (1.pielikuma 7.punkts);

5.2. šo noteikumu 1.pielikuma 9.punktā minētais operators, iesniedz arī operatora kontrolē esošo mērīšanas sistēmu atbilstību apliecinošos dokumentus, kas norāda, ka izmantotie mērīšanas līdzekļi ir pakļauti metroloģiskai kontrolei saskaņā ar normatīvajiem aktiem par mērīšanas līdzekļu kalibrēšanu vai verificēšanu, kalibrēšanas vai verificēšanas sertifikātiem un attiecīgām atzīmēm, lai pamatotu mērījumu rezultātu izmantošanu, kā noteikts šo noteikumu 1.pielikuma 9.punktā;

5.3. šo noteikumu 1.pielikuma 15.punktā minētais operators, iesniedz arī informāciju par šo noteikumu 1.pielikuma 15.1., 15.2., 15.3.apakšpunktā minētajām darbībām attiecībā uz oksidācijas koeficienta noteikšanu iekārtai, kurā tiek lietoti vairāki kurināmie, ja attiecībā uz konkrētu oksidācijas koeficientu ir jāizmanto 3.līmenis;

5.4. šo noteikumu 1.pielikuma 16.punktā minētais operators, iesniedz arī informāciju, kas pamato šo noteikumu 1.pielikuma 16.punktā minēto zemākā sadegšanas siltuma un emisijas faktoru noteikšanas metodi un kas pamato zemākā sadegšanas lieluma vērtības, salīdzinot ar līdzvērtīgā komerciālā standarta kurināmā lielumu;

5.5. operators, kurš emisiju aprēķina faktoru noteikšanai izmanto analīzes, iesniedz arī šo noteikumu 1.pielikuma 21.punktā minēto paraugu ņemšanas plānu arī ņemot vērā šo noteikumu 1.pielikuma 23.punktā minētos nosacījumus;

5.6. šo noteikumu 1.pielikuma 25.punktā minētais operators, iesniedz arī informāciju, kura nepieciešama citu analīžu veikšanas biežuma nekā attiecīgajam kurināmajam vai materiālam norādīts Eiropas Komisijas regulas Nr. 601/2012 VII pielikumā pamatojumam, kas minēts šo noteikumu 1.pielikuma 25.2.apakšpunktā.

6. Lai izstrādātu iesniegumā atļaujas saņemšanai iekļaujamos priekšlikumus monitoringa veikšanas nosacījumiem, operators saskaņā ar Eiropas Komisijas regulu Nr. 601/2012 nosaka:

6.1. iekārtas kategoriju, kuru klasificē saskaņā ar Eiropas Komisijas regulas Nr. 601/2012 19.panta 2.punktu;

6.2. attiecīgā gadījumā katras avota plūsmas kategoriju, kuru klasificē saskaņā ar Eiropas Komisijas regulas Nr. 601/2012 19.panta 3.punktu;

6.3. nosaka monitoringa robežas katrai iekārtai saskaņā ar Eiropas Komisijas regulas Nr. 601/2012 20.pantu;

7. Operators emisiju monitoringam izvēlas piemērot Eiropas Komisijas regulas Nr. 601/2012 21.pantā minēto uz aprēķiniem balstīto metodoloģiju vai uz mērījumiem balstīto metodoloģiju, ievērojot Eiropas Komisijas regulas Nr. 601/2012 īpašos noteikumus, ņemto vērā, ka:

7.1. uz aprēķiniem balstīta metodoloģija ļauj noteikt emisijas no avotu plūsmām, pamatojoties uz darbības datiem, kas iegūti, izmantojot mērīšanas sistēmas, ar laboratoriskām analīzēm noteiktos papildu parametrus vai standartlielumus;

7.2. uz aprēķiniem balstītu metodoloģiju var izmantot, lietojot Eiropas Komisijas regulas Nr. 601/2012 24.pantā noteikto standarta metodi vai Eiropas Komisijas regulas Nr. 601/2012 25.pantā noteikto vai masas bilances metodi;

7.3. uz mērījumiem balstīta metodoloģija ļauj noteikt emisijas no emisijas avotiem, izmantojot attiecīgās siltumnīcefekta gāzes koncentrācijas nepārtrauktus mērījumus dūmgāzēs un dūmgāzu plūsmas mērījumus, kā arī ļauj veikt oglekļa dioksīda pārvietošanas monitoringu starp iekārtām, kurās notiek oglekļa dioksīda koncentrācijas un pārvietotās gāzes plūsmas mērīšana.

8. Pārvalde atļauj operatoram apvienot uz aprēķiniem balstītās metodoloģijas standarta metodi, masas bilances metodi un uz mērījumiem balstīto metodoloģiju dažādiem emisiju avotiem un avotu plūsmām no vienas iekārtas, ja nerodas neuzskaitītas emisijas, un dubulta emisiju uzskaite.

9. Ja operators neizvēlas uz mērījumiem balstīto metodoloģiju, viņam ir jāizmanto savas iekārtas darbībai atbilstošā Eiropas Komisijas regulas Nr. 601/2012 IV pielikumā noteiktā uz aprēķiniem balstītās metodoloģijas metode, ja vien operators, iesniedzot iesniegumu atļaujas saņemšanai, pietiekami pamato, ka šī metodes izmantošana nav tehniski iespējama vai rada nesamērīgas izmaksas, vai ka cita metodoloģija nodrošina augstāku vispārējo emisiju datu pareizību.

10. Atkāpjoties no šo noteikumu 7.punkta prasībām, operators izņēmuma gadījumā var izmantot Eiropas Komisijas regulas Nr. 601/2012 22.pantā noteikto samazinājuma metodoloģiju, piemērojot to dažām avotu plūsmām vai emisiju avotiem tikai, ja tiek ievēroti Eiropas Komisijas regulas Nr. 601/2012 22.pantā noteiktie nosacījumi.

11. Vienkāršotos monitoringa nosacījumus saskaņā ar Eiropas Komisijas regulas Nr. 601/2012 47.pantu šo noteikumu 6.punktā minēto priekšlikumu izstrādei var izmantot operators, kura iekārtai ir zems emisiju līmenis, ja tā atbilst vienam no Eiropas Komisijas regulas Nr. 601/2012 47.panta 2.punktā noteiktajiem nosacījumiem.

12. Šo noteikumu 11.punktā minētos vienkāršotus monitoringa nosacījumus nedrīkst izmantot operatori, kuru iekārtas veic tādu likuma „Par piesārņojumu” 2.pielikuma darbību, kas rada N2O emisijas.

13. Šo noteikumu 11.punktā minētie operatori, veic vienkāršotu riska novērtējumu par to, vai piedāvātās kontroles darbības un šo kontroles darbību procedūras ir samērīgas ar raksturīgajiem riskiem – emisiju monitoringā izmantoto parametru (piemēram, darbības datu, emisiju aprēķina faktoru, datu noteikšanas mērīšanas līdzekļi) atkarība no nepatiesiem apgalvojumiem, pirms tiek ņemta vērā attiecīgo kontroles darbību ietekme, un apzinātajiem kontroles riskiem – emisiju monitoringā izmantoto parametru atkarība no nepatiesiem apgalvojumiem, ko kontroles sistēma laikus nenovērš vai nekonstatē un neizlabo, un pamato vienkāršoto monitoringa nosacījumu lietošanu.

14. Operators iesniegumu atļaujas saņemšanai un tajā norādītās informācijas pamatojošos dokumentus, iesniedz:

14.1. vismaz 45 darbadienas pirms likumā „Par piesārņojumu” 24.1 panta piektajā daļā minētā trešā un katra turpmākā perioda sākuma;

14.2. vismaz 45 darbadienas pirms likuma „Par piesārņojumu” 2.pielikuma darbības paredzētās uzsākšanas.

15. Pārvalde 10 darbdienu laikā pēc dienas, kad ir saņemts iesniegums atļaujas saņemšanai, rakstiski informē operatoru par nepieciešamo papildu informāciju, ja iesniegumā atļaujas saņemšanai nav norādīta visa vides aizsardzību regulējošajos normatīvajos aktos noteiktā informācija vai nav pievienoti informāciju pamatojoši dokumenti.

16. Ja operators uzskata, ka daļa iesniegumā atļaujas saņemšanai iekļautās informācijas vai iesniegumam pievienotās dokumentācijas ir komercnoslēpums, to, norādot iemeslus, iesniedz atsevišķi ar attiecīgu norādi.

17. Operators vienlaikus ar iesniegumu atļaujas saņemšanai iesniedz iesniegumu, kurā norāda, kādi grozījumi nepieciešami atļaujā A kategorijas vai B kategorijas piesārņojošas darbības veikšanai vai C kategorijas apliecinājumā, vai iesniedz iesniegumu atļaujas saņemšanai A kategorijas vai B kategorijas piesārņojošai darbībai vai paziņo par C kategorijas piesārņojošās darbības veikšanu:

17.1. ja iesniegumā atļaujas saņemšanai iekļautā informācija atšķiras no atļaujā A kategorijas vai B kategorijas piesārņojošas darbības veikšanai iekļautās informācijas vai C kategorijas apliecinājumā iekļautās informācijas;

17.2. ja atļauja A kategorijas vai B kategorijas piesārņojošas darbības veikšanai jāgroza, pamatojoties uz likumu „Par piesārņojumu”, vai jāveic būtiskas izmaiņas C kategorijas darbībā.

18. Ja operators šo noteikumu 17.punktā noteiktajos gadījumos un kārtībā nav iesniedzis iesniegumu atļaujas A kategorijas vai B kategorijas piesārņojošas darbības veikšanai saņemšanai vai grozīšanai vai nav paziņojis par C kategorijas piesārņojošās darbības veikšanu vai būtiskām izmaiņām C kategorijas apliecinājumā, pārvalde 10 darbadienu laikā pieņem lēmumu par atļaujas A kategorijas vai B kategorijas piesārņojošas darbības veikšanai vai apliecinājuma C kategorijas piesārņojošās darbības veikšanai izsniegšanas vai pārskatīšanas procedūras uzsākšanu attiecīgajam operatoram un informē par to operatoru.

19. Pamatojoties uz šo noteikumu 18.punktā minēto pārvaldes lēmumu, operators saskaņā ar normatīvajiem aktiem par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai sagatavo un ne vēlāk kā 15 darbadienu laikā no lēmuma saņemšanas dienas pārvaldē iesniedz šo noteikumu 17.punktā noteikto informāciju.

**2.2. Sabiedrības līdzdalība iesniegumu izvērtēšanā**

20. Operatora iesniegums atļaujas saņemšanai, tajā iekļautā informācija un tam pievienotā dokumentācija ir pieejama sabiedrībai, izņemot šo noteikumu 16.punktā minēto informāciju.

21. Pārvalde divu darbadienu laikā no iesnieguma atļaujas saņemšanai pieņemšanas dienas, to ievieto Valsts vides dienesta tīmekļa vietnē, norādot termiņu, kas nav mazāks par 15 darbadienām, līdz kuram sabiedrība var iesniegt priekšlikumus.

22. Pārvalde divu darbadienu laikā pēc priekšlikumu saņemšanas informē par tiem operatoru, norādot termiņu, kas nevar būt mazāks par piecām darbadienām, līdz kuram operatoram ir jāiesniedz skaidrojums par tiem.

**2.3. Atļaujas izsniegšana**

23. Pārvaldes amatpersona apskata attiecīgo iekārtu un 15 darbadienu laikā sagatavo atzinumu par tās atbilstību šo noteikumu 4. un 5.punktā minētajai informācijai pirms atļaujas pirmreizējās izsniegšanas jaunai iekārtai.

24. Pārvalde, ņemot vērā arī valsts un pašvaldības institūciju, kā arī sabiedrības priekšlikumus un operatora skaidrojumu par tiem, izsniedz atļauju vai lemj par atteikumu izsniegt atļauju.

25. Pārvalde atļauju sagatavo, izmantojot šo noteikumu 3.pielikumā noteikto atļaujas veidlapas paraugu, kurā iekļauj operatora iesniegtos priekšlikumus monitoringa nosacījumiem.

26. Pārvalde operatoram izsniedz atļauju, ja, veicot šo noteikumu 4. un 5.punktā minētās informācijas izvērtējumu, secina, ka attiecīgais operators spēj veikt emisiju monitoringu un sagatavot emisiju ziņojumu atbilstoši Eiropas Komisijas regulas Nr. 601/2012 un šajos noteikumos noteiktajām prasībām.

**2.4. Atļaujas un tajā iekļauto monitoringa nosacījumu grozījumi**

27. Operators katru gadu, sagatavojot šo noteikumu 48.punktā minēto emisiju ziņojumu, pārbauda, vai atļaujā noteikto monitoringa metodoloģiju ir iespējams uzlabot.

28. Operatori iesniedz pārvaldei ziņojumus ar Eiropas Komisijas regulas Nr. 601/2012 69.panta 2. un 3.punktā noteikto informāciju šādos termiņos:

28.1. Eiropas Komisijas regulas Nr. 601/2012 19.panta 2.punkta a) apakšpunktā minētai iekārtai (A kategorijas iekārta) – reizi četros gados līdz kārtējā gada 30.jūnijam;

28.2. Eiropas Komisijas regulas Nr. 601/2012 19.panta 2.punkta b) apakšpunktā minētai iekārtai (B kategorijas iekārta) – reizi divos gados līdz kārtējā gada 30.jūnijam;

28.3. Eiropas Komisijas regulas Nr. 601/2012 19.panta 2.punkta c) apakšpunktā minētai iekārtai (C kategorijas iekārta) – reizi gadā līdz 30.jūnijam.

29. Ja šo noteikumu 61.punktā minētajā verifikācijas ziņojumā verificētājs saskaņā ar Eiropas Komisijas 2012.gada 21.jūnija Regulas Nr. 600/2012 par siltumnīcefekta gāzu ziņojumu un tonnkilometru ziņojumu verifikāciju un par verificētāju akreditāciju saskaņā ar Eiropas Parlamenta un Padomes Direktīvu 2003/87/EK (turpmāk – Eiropas Komisijas regula Nr. 600/2012) 27., 29. un 30. pantu ir ziņojis uzlabojumu ieteikumus vai ir ziņojis par nenovērstām nebūtiskām neatbilstībām, operators līdz tā paša gada 30.jūnijam:

29.1. iesniedz pārvaldei ziņojumu, kur apraksta, kā un kad ir novērsis vai plāno novērst verificētāja atklātās neatbilstības un īstenot ieteiktos uzlabojumus.

29.2. sniedz pietiekamu pamatojumu par iemesliem, kāpēc verifikācijas ziņojumā iekļauto ieteikumu izpilde operatora izmantoto monitoringa metodoloģiju neuzlabotu, kā arī, ja ieteikumu izpilde radīs nesamērīgas izmaksas, iesniedz pierādījumus par šo izmaksu nesamērīgumu.

30. Pārvalde 25 darbadienu laikā izvērtē šo noteikumu 29.1.apakšpunktā minēto operatora sagatavoto ziņojumu vai šo noteikumu 29.2.apakšpunktā minēto informāciju un atzīst to par pamatotu, bet, ja nepieciešami iesniegtā ziņojuma labojumi, norāda termiņu, kurā ziņojums ir jālabo vai jāpapildina noteiktie pasākumi.

31. Operators veic grozījumus savas iekārtas monitoringa nosacījumos un iesniedz iesniegumu atļaujas grozījumiem:

31.1. ja ir plānotas izmaiņas iekārtas darbībā, iekārtas darbības līmenī, ja ir plānota iekārtas paplašināšana vai jaudas samazināšana;

31.2. Eiropas Komisijas regulas Nr. 601/2012 14.panta 2.punktā noteiktajos gadījumos;

31.3. ja ir nepieciešams veikt būtiskas izmaiņas Eiropas Komisijas regulas Nr. 601/2012 15.panta 3.punktā noteiktajos gadījumos;

31.4. ja mainītie emisiju aprēķina faktori nodrošinās emisiju noteikšanu ar lielāku precizitāti.

32. Operators iesniegumu atļaujas grozījumiem šo noteikumu 31.3.apakšpunktā minētajā gadījumā iesniedz pārvaldē vismaz 15 darbadienas pirms izmaiņām likuma „Par piesārņojumu” 2.pielikuma darbībā, ja:

32.1. mainās iekārtas kategorija;

32.2. neskarot Eiropas Komisijas regulas Nr. 601/2012 47. panta 8. punktu, mainās novērtējums par to, vai iekārta ir uzskatāma par iekārtu ar zemu emisiju līmeni;

32.3. mainās emisijas avoti;

32.4. mainās emisiju noteikšanas metodoloģija, pārejot no aprēķinos balstītas uz mērījumos balstītu metodoloģiju vai otrādi;

32.5. mainās piemērotais emisiju noteikšanas līmenis;

32.6. ievieš jaunas avota plūsmas;

32.7. mainās avota plūsmām piešķirtās kategorijas – starp lielām, nelielām vai „de minimis” avotu plūsmām;

32.8. mainās emisiju aprēķina faktoru standartlielums, ja šis lielums ir jānorāda monitoringa nosacījumos;

32.9. ievieš jaunas procedūras saistībā ar paraugu ņemšanu, analīzi vai kalibrēšanu, ja šo procedūru izmaiņas tieši ietekmē emisijas datu pareizību;

32.10. ievieš vai pielāgo emisiju noteikšanas metodoloģiju, ko rada noplūdes uzglabāšanas vietās.

33. Operators iesniegumu atļaujas grozījumiem iesniedz pārvaldē vismaz 45 darba dienas pirms izmaiņām likuma „Par piesārņojumu” 2.pielikuma darbībā, ja plānotās izmaiņas monitoringa nosacījumos nav būtiskas un nav minētas šo noteikumu 32.punktā.

34. Pārvalde 15 darbadienu laikā pārbauda operatora šo noteikumu 32. un 33.punktā minēto iesniegumu atļaujas grozījumiem un nepieciešamības gadījumā pieprasa papildus informāciju par operatora plānotajām izmaiņām.

35. Pārvalde pēc šo noteikumu 34.punktā noteiktās pārbaudes pabeigšanas groza operatoram izsniegto atļauju, kā arī, ja nepieciešams, pieņem lēmumu par operatoram izsniegtās atļaujas A kategorijas vai B kategorijas piesārņojošas darbības veikšanai vai C kategorijas piesārņojošās darbības apliecinājuma nosacījumu pārskatīšanu.

36. Pārvalde var pieņemt lēmumu atteikt izdarīt grozījumus esošajā atļaujā, ja, veicot šo noteikumu 34.punktā minēto pārbaudi, konstatē, ka:

36.1. operatora iesniegtie priekšlikumi monitoringa nosacījumu grozījumiem neatbilst Eiropas Komisijas regulas Nr. 601/2012 nosacījumiem un neveicinās precīzāku emisiju monitoringu;

36.2. informācija par iesniegtajiem grozījumiem nav patiesa un neatbilst situācijai iekārtā.

37. Pārvalde var pieņemt lēmumu par atļaujas grozījumu procedūras uzsākšanu, ja operators šo noteikumu 32. un 33.punktā noteiktā kārtībā nav iesniedzis iesniegumu atļaujas grozījumiem, bet pārvalde ir konstatējusi izmaiņas iekārtas darbībā, ņemot vērā:

37.1. šo noteikumu 61.punktā minēto verifikācijas ziņojumu, kurā ir ierosināts uzlabot vai grozīt iepriekš sagatavotos un apstiprinātos monitoringa nosacījumus;

37.2. operatora saskaņā ar normatīvajiem aktiem par vides aizsardzības valsts statistikas pārskatu veidlapām iesniegto pārskatu;

37.3. operatora saskaņā ar normatīvajiem aktiem par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai, iesniegto informāciju.

38. Ja pārvalde ir uzsākusi šo noteikumu 37.punktā minēto atļaujas grozījumu procedūru, operators veic izmaiņas savas iekārtas monitoringa nosacījumos un iesniedz iesniegumu atļaujas grozījumiem 10 darbadienu laikā pēc pārvaldes pieprasījuma saņemšanas.

39. Ja operators šo noteikumu 38.punktā noteiktajā kārtībā nav iesniedzis pārvaldē iesniegumu atļaujas grozījumiem, pārvalde groza šim operatoram izsniegto atļauju, ņemot vērā šo noteikumu 37.punktā minēto informāciju.

40. Ja mainās iekārtas operators, pārvalde, pamatojoties uz operatora iesniegumu, 10 darbadienu laikā pēc operatora iesnieguma atļaujas grozījumiem saņemšanas precizē atļauju, ierakstot tajā datus par jauno operatoru, nemainot tās termiņu un nosacījumus.

41. Ja operators, kurš saskaņā ar viņam izsniegto atļauju emisiju monitoringam izmanto vienkāršotus monitoringa nosacījumus, pārsniedz Eiropas Komisijas regulas Nr. 601/2012 47.panta 2.punktā noteiktās robežvērtības, tad operators kopā ar šo noteikumu 48.punktā minēto emisiju ziņojumu iesniedz pārvaldei pietiekamu pamatojumu, ka šīs robežvērtības pēdējo piecu ziņošanas gadu laikā nav tikušas pārsniegtas un ka tās netiks pārsniegtas, sākot no nākamā ziņošanas gada un turpmāk.

42. Pārvalde 20 darbadienu laikā izvērtē operatora šo noteikumu 41.punktā minēto iesniegto pamatojumu un pieņem lēmumu atļaut šādam operatoram arī turpmāk izmantot vienkāršotus monitoringa nosacījumus, vai pieņem lēmumu neapstiprināt iesniegto pamatojumu, ar kuru operatoram uzdod izstrādāt jaunus priekšlikumus monitoringa nosacījumiem.

43. Pārvalde vismaz reizi piecos gados pārskata operatoriem izsniegtās atļaujas un vajadzības gadījumā pieņem lēmumu par atļaujas grozījumiem, un 15 darbadienu laikā rakstiski informē operatoru par pieņemto lēmumu par atļaujas grozījumu procedūras uzsākšanu.

**2.5. Atļaujas atcelšana**

44. Operators, kura iekārta veic tādas likuma „Par piesārņojumu” 2.pielikuma darbības, kuru ražošanas jauda vai saražotais produkcijas apjoms nepārsniedz likuma „Par piesārņojumu" 2.pielikumā minētos rādītājus, var iesniegt pārvaldei iesniegumu atcelt viņam izsniegto atļauju.

45. Pārvalde 10 darbadienu laikā izvērtē šo noteikumu 44.punktā minēto iesniegumu un atceļ operatoram izsniegto atļauju, kas ir atcelta ar pārvaldes lēmuma pieņemšanas brīdi.

46. Pārvalde var pieņemt lēmumu par operatoram izsniegtās atļaujas atcelšanu, ja:

46.1. konstatē, ka iekārta ir beigusi savu darbību;

46.2. operators ir iesniedzis iesniegumu, ka iekārta vairs neveic nevienu no likuma „Par piesārņojumu” 2.pielikuma darbībām;

46.3. operators ir sniedzis nepatiesu vai maldinošu informāciju vai neievēro atļaujas nosacījumus;

46.4. operators nav iesniedzis informāciju par savas iekārtas darbības būtiskām izmaiņām, kā noteikts šo noteikumu 32.punktā;

46.5. ja operatoram izsniegtā A vai B kategorijas piesārņojošās darbības atļauja ir atcelta saskaņā ar likumu „Par piesārņojumu” vai saskaņā ar normatīvajiem aktiem par kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai, vai operatoram izsniegtā A vai B kategorijas piesārņojošās darbības atļauja saskaņā ar Administratīvā procesa likumu ir zaudējusi spēku;

46.6. ja operators ir svītrots no C kategorijas piesārņojošo darbību veicēju saraksta.

**3. Emisiju ziņojuma sagatavošana, pārbaude un apstiprināšana**

**3.1. Emisiju ziņojuma sagatavošana**

47. Operators saskaņā ar viņam izsniegto atļauju, kā arī ņemot vērā Eiropas Komisijas regulā Nr. 601/2012 un šajos noteikumos noteiktos nosacījumus:

47.1. veic emisiju monitoringu visām iekārtām, kurās tiek veiktas kādas no likuma „Par piesārņojumu” 2.pielikuma darbībām;

47.2. dokumentē un arhivē visu informāciju par monitoringa veikšanu un iegūtajiem rezultātiem.

48. Operators emisijas monitoringa rezultātus norāda emisiju ziņojumā, ko elektroniskā formā sagatavo saskaņā ar Eiropas Komisijas regulu Nr. 601/2012 un šiem noteikumiem, izmantojot šo noteikumu 4.pielikumā doto emisiju ziņojuma veidlapu, ņemot vērā Eiropas Komisijas regulas Nr. 601/2012 X pielikumā doto monitoringa nosacījumu minimālo saturu.

49. Operators, sagatavojot emisiju ziņojumu, nodrošina, ka tajā iekļautie dati sakrīt ar informāciju, ko operators ir ziņojis:

49.1. ikgadējā statistiskajā pārskatā par gaisa aizsardzību saskaņā ar normatīvajiem aktiem par prasībām attiecībā uz vides monitoringu un tā veikšanas kārtību;

49.2. Latvijas Republikas Centrālajai statistikas pārvaldei saskaņā ar normatīvajiem aktiem par valsts statistiku.

50. Operators, sagatavojot emisiju ziņojumu, neveic emisiju aprēķinā izmantoto datu un starprezultātu noapaļošanu, bet noapaļo tikai gala rezultātu – gada kopējo emisiju apjomu līdz tonnām.

**3.2. Emisiju ziņojuma verificēšana**

51. Operators emisiju ziņojumu iesniedz verificētājam, kurš nav piedalījies operatora iesnieguma atļaujas saņemšanai vai emisiju ziņojuma sagatavošanā un nav atkarīgs no operatora, verificēšanas veikšanai un verifikācijas ziņojuma sagatavošanai.

52. Emisiju ziņojuma verificēšanu visām likuma „Par piesārņojumu” 2.pielikuma darbībām veic kādā no Eiropas Savienības dalībvalstīm saskaņā ar Eiropas Komisijas regulu Nr. 600/2012 akreditēta kompetenta, neatkarīga atbilstības novērtēšanas institūcija, kas ir atbildīga par operatora veikto likuma „Par piesārņojumu” 2.pielikuma darbību un šo darbību radīto siltumnīcefekta gāzu emisiju noteikšanas procedūru verifikācijas procesa veikšanu un ziņošanu, kas pārzina:

52.1. Eiropas Parlamenta un Padomes 2003.gada 13.oktobra direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK, prasības;

52.2. Eiropas Komisijas regulas Nr. 600/2012 prasības, kā arī tās ietvaros Eiropas Komisijas izstrādātos vadlīniju dokumentus;

52.3. normatīvajos aktos noteiktās prasības attiecībā uz verificējamām darbībām;

52.4. visas informācijas sagatavošanas procedūru attiecībā uz katru emisijas avotu iekārtā, īpaši attiecībā uz datu apkopošanu, mērīšanu, aprēķiniem un ziņojuma sniegšanu.

53. Verificētājs saskaņā ar Eiropas Komisijas regulu Nr. 600/2012 plāno un veic operatora sagatavotā emisiju ziņojuma verificēšanu, vienlaikus verificējot monitoringa sistēmu ticamību un precizitāti, kā arī iesniegtos datus un informāciju par emisijām, jo īpaši:

53.1. likuma „Par piesārņojumu” 2.pielikuma darbību datus, attiecīgos mērījumus un aprēķinus;

53.2. emisiju aprēķinu faktoru izvēli un izmantošanu;

53.3. kopējo emisiju noteikšanai veiktos aprēķinus;

53.4. mērīšanas metožu izvēli un lietošanu, ja emisiju noteikšanā ir izmantoti mērījumi.

54. Kā verifikācijas procesa daļu, verificētājs ievēro šādus emisiju ziņojuma verificēšanas vispārīgos principus:

54.1. stratēģiskā analīze – pārbaude pamatojas uz visu iekārtā veikto darbību stratēģisku analīzi, kuras laikā ir nepieciešams, lai verificētājam būtu pārskatāmas visas darbības un to nozīme attiecībā uz emisiju;

54.2. procesa analīze – verificētājs veic iepriekš nepieteiktas pārbaudes, lai noteiktu iesniegto datu un informācijas ticamību, un, ja nepieciešams, verificētājs iesniegto informāciju pārbauda iekārtas atrašanās vietā;

54.3. riska analīze – verificētājs nosaka paaugstināta riska emisijas avotus, kā arī veiktā monitoringa un operatora darbības aspektus, kuru dēļ varētu kļūdaini noteikt kopējo emisiju, piemēram, emisiju aprēķinu faktoru izvēli un aprēķinus, kas nepieciešami, lai noteiktu emisijas līmeni no atsevišķiem avotiem, kā arī īpaši pārbauda paaugstināta riska emisijas avotus un citus minētos aspektus.

55. Verificētājs, veicot emisiju ziņojuma verificēšanu, ņem vērā:

55.1. vai operators ir reģistrēts Eiropas Savienības Vides vadības un audita sistēmā saskaņā ar Eiropas Parlamenta un Padomes 2009.gada 25.novembra regulu Nr. 1221/2009 par organizāciju brīvprātīgu dalību Kopienas vides vadības un audita sistēmā (EMAS), kā arī par Regulas (EK) Nr. 761/2001 un Komisijas Lēmumu 2001/681/EK un 2006/193/EK atcelšanu;

55.2. jebkuru efektīvo riska vadības metodi, ko izmanto operators, lai samazinātu kļūdas iespējamību un emisiju izkliedi.

56. Operators nodrošina, ka verificētājam ir piekļuve jebkuram ražošanas objektam un jebkurai informācijai sakarā ar veicamo verifikāciju, kas ir nepieciešama verifikācijas veikšanai.

57. Verificētājs, ņemot vērā Eiropas Komisijas regulas Nr. 600/2012 31.panta 1.punktu, var izlemt neveikt šīs regulas 21.panta 1.punktā noteikto iekārtas apmeklējumu, ja, pamatojoties uz paša veiktajiem riska analīzes rezultātiem, secina, ka var piekļūt visiem attiecīgajiem datiem attālināti un ka ir izpildīti Eiropas Komisijas regulā Nr. 600/2012 noteiktie nosacījumi par objektu apmeklējumu neveikšanu, un par šo secinājumu nekavējoties par pieņemto lēmumu informē attiecīgo operatoru.

58. Operators iesniedz pārvaldē pieteikumu apstiprināt verificētāja lēmumu neveikt iekārtas apmeklējumu, un Pārvalde 10 darbadienu laikā pēc operatora pieteikuma saņemšanas, lemj par verificētāja lēmumu neveikt iekārtas apmeklējumu apstiprināšanu, ņemot vērā:

58.1. verificētāja iesniegto informāciju par riska analīzes rezultātiem;

58.2. informāciju, ka attiecīgajiem datiem var piekļūt attālināti;

58.3. pamatojumu, ka uz attiecīgo iekārtu neattiecas Eiropas Komisijas regulas Nr. 600/2012 31.panta 3.punkta nosacījumi;

58.4. informāciju, ka ir izpildīti Eiropas Komisijas regulā Nr. 600/2012 noteiktie nosacījumi par objektu apmeklējumu neveikšanu.

59. Pārvalde apstiprina verificētāja lēmumu neveikt iekārtas apmeklējumu, ja secina, ka šo noteikumu 58.punktā minētajā pieteikumā iekļautā informācija ir pamatota, bet, ja pārvalde neapstiprina verificētāja lēmumu neveikt iekārtas apmeklējumu, verificētājam ir jāveic iekārtas apmeklējums saskaņā ar Eiropas Komisijas regulas Nr. 600/2012 21.pantu.

60. Pārvaldes apstiprinājums nav nepieciešams, ja verificētāja secinājums neapmeklēt iekārtu attiecas uz šo noteikumu 11.punktā minētajām iekārtām ar zemu emisiju līmeni.

61. Verificētājs, ņemot vērā verifikācijas laikā iegūto informāciju, 15 darbadienu laikā pēc operatora sagatavotā emisiju ziņojuma saņemšanas, izmantojot Eiropas Komisijas izstrādāto verifikācijas ziņojuma veidlapu, ievērojot normatīvos aktus valsts valodas lietošanas jomā, sagatavo verifikācijas ziņojumu par operatora emisiju ziņojuma verifikāciju, kurā ir norādīta pārbaudes metodoloģija, konstatētie fakti un verifikācijas atzinums, un nosūta to operatoram papīra formā un elektroniski.

62. Verificētājs verifikācijas ziņojumā norāda tā atbilstību šādiem principiem – pilnīgums, konsekvence, pārredzamība, pareizība, izmaksu lietderība un ticamība, un sniedz apmierinošu verifikācijas atzinumu, tas ir, verificē operatora sagatavoto emisiju ziņojumu kā apmierinošu, ja:

62.1. emisiju ziņojumā iekļautie monitoringa dati ir patiesi un tajos nav pretrunu;

62.2. emisiju uzskaite un aprēķini iekārtā ir pilnīgi un konsekventi;

62.3. datu apkopošana ir notikusi saskaņā ar Eiropas Komisijas regulā Nr. 601/2012 noteiktajiem nosacījumiem;

62.4. visu konstatēto nepatieso apgalvojumu summa nepārsniedz Eiropas Komisijas regulas Nr. 600/2012 23.pantā noteikto būtiskuma līmeni – 5% A kategorijas iekārtām un B kategorijas iekārtām, vai 2% C kategorijas iekārtām.

63. Operators veic visus verificētāja norādītos labojumus emisiju ziņojuma verificēšanas laikā. Ja verificēšanas laikā operators neveic verificētāja norādītos labojumus, verificētājam ir tiesības verificētāja ziņojumā sniegt neapmierinošu atzinumu.

64. Verificētājs ir atbildīgs par tās informācijas neizpaušanu, kuru operators emisiju ziņojumā ir atzīmējis kā ierobežotas pieejamības informāciju.

**3.3. Nosacījumi emisiju ziņojuma verificēšanas veicējam**

65. Latvijas Nacionālais akreditācijas birojs veic vides darbību verificētāju novērtēšanu saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, izmantojot Latvijas Nacionālā akreditācijas biroja noteikumus un rekomendācijas un ņemot vērā Eiropas Komisijas regulā Nr. 600/2012 noteiktos kritērijus.

66. Latvijas Nacionālais akreditācijas birojs, akreditējot verificētāju likuma „Par piesārņojumu” 2.pielikuma darbību verificēšanai, apliecina, ka verificētājs atbilst Eiropas Komisijas regulā Nr. 600/2012 noteiktajām prasībām.

67. Latvijas Nacionālais akreditācijas birojs veic katra akreditētā verificētāja ikgadējo uzraudzību saskaņā ar Eiropas Komisijas regulas Nr. 600/2012 49.pantu.

68. Ja pārvalde, veicot šo noteikumu 76.punktā minēto izvērtēšanu, kā arī veicot iekārtas kontroles pasākumus, operatora iesniegtajā emisiju ziņojumā konstatē būtiskas informācijas vai datu neatbilstības iekārtā esošajai informācijai vai datiem, un verificētājs, veicot emisiju ziņojuma verificēšanu, šādas neatbilstības nav konstatējis vai ir ignorējis, tad pārvalde ziņo par to Latvijas Nacionālajam akreditācijas birojam gadījumā, ja konkrēto emisiju ziņojumu verificējis Latvijas Nacionālais akreditācijas biroja akreditēts verificētājs, vai tās valsts akreditācijas organizācijai, kurā konkrētais verificētājs ir akreditēts saskaņā ar Eiropas Komisijas regulu Nr. 600/2012.

69. Pārvalde šo noteikumu 68.punktā minētajā ziņojumā iekļauj šādu informāciju:

69.1. šāda verificētāja nosaukumu un konkrētā emisiju ziņojuma verificēšanu veikušo verificētāju vārdus;

69.2. konstatētās informācijas vai datu neatbilstības;

69.3. informācijas vai datu neatbilstību pieļaušanas vai nelabošanas sekas, piemēram, datu kļūdas neievērošanas vai apzinātas pieļaušanas rezultātā operatoram ir aprēķināts vai noteikts nepareizs apjoms, kas pārsniedz šo noteikumu 62.4.apakšpunktā minēto būtiskuma līmeni.

70. Operators, pārvalde vai Vides aizsardzības un reģionālās attīstības ministrija ir tiesīgi iesniegt Latvijas Nacionālajā akreditācijas birojā sūdzību par Latvijā akreditētu verificētāju, kuru Latvijas Nacionālais akreditācijas birojs izskata Eiropas Komisijas regulas Nr. 600/2012 61.pantā noteiktajā kārtībā.

71. Latvijas Nacionālais akreditācijas birojs normatīvajos aktos par atbilstības novērtēšanas institūciju novērtēšanu, akreditāciju un uzraudzību noteiktajā kārtībā pieņem lēmumu par verificētāja akreditācijas atcelšanu, apturēšanu vai akreditācijas jomas samazināšanu:

71.1. ja, veicot šo noteikumu 67.punktā minēto uzraudzību, konstatē, ka verificētājs neievēro Eiropas Komisijas regulas Nr. 600/2012 prasības;

71.2. ja, izvērtējot šo noteikumu 68.punktā minēto pārvaldes ziņojumu, konstatē, ka ir pieļauts būtisks pārkāpums;

71.3. ja, izvērtējot šo noteikumu 70.punktā minēto sūdzību, ir konstatēts, ka verificētājs ir nopietni pārkāpis vai atkārtoti nav ievērojis Eiropas Komisijas regulas Nr. 600/2012 prasības;

71.4. Eiropas Komisijas regulas Nr. 600/2012 53.panta 2. un 3.punktā noteiktajā gadījumā.

72. Šo noteikumu 71.punktā minēto lēmumu par verificētāja akreditācijas atsaukšanu, apturēšanu vai akreditācijas jomas samazināšanu Latvijas Nacionālais akreditācijas birojs nosūta verificētājam, uz kuru tas attiecas, un informāciju par lēmuma pieņemšanu publicē savā tīmekļa vietnē ([www.latak.lv](http://www.latak.lv)).

73. Latvijas Nacionālais akreditācijas birojs atjauno tā verificētāja, kura akreditācija ir apturēta ar šo noteikumu 71.punktā minēto lēmumu, akreditāciju, ja verificētājs ir novērsis neatbilstības un veicis korektīvās darbības, lai nepieļautu to atkārtošanos, un Latvijas Nacionālais akreditācijas birojs ir pārliecinājies, ka verificētājs ievēro visas Eiropas Komisijas regulā Nr. 600/2012 verificētājiem noteiktās prasības.

**3.4. Emisiju ziņojuma izvērtēšana un apstiprināšana**

74. Operators katru gadu līdz 15.martam iesniedz pārvaldē:

74.1. emisiju ziņojumu, norādot, kura emisiju ziņojumā iekļautā informācija ir klasificējama kā ierobežotas pieejamības informācija;

74.2. verifikācijas ziņojumu.

74. Šo noteikumu 74.punktā minēto informāciju operators iesniedz pārvaldē 45 darbadienu laikā pēc pārvaldes lēmuma par atļaujas atcelšanu stāšanās spēkā, arī pēc operatora reorganizācijas, tajā skaitā operatora maiņas gadījumā, vai likvidācijas, tajā skaitā, ja iekārta pilnīgi pārtrauc darbību.

75. Ja operators izbeidz darbību, komersanta administrators vai likvidators nodrošina šo noteikumu 74.punktā minēto ziņojumu iesniegšanu pārvaldē noteiktajos termiņos.

76. Pārvalde izvērtē šo noteikumu 74.punktā minēto operatora iesniegto informāciju, ņemot vērā:

76.1. šādus nosacījumus:

76.1.1. emisiju ziņojumam un verifikācijas ziņojumam ir jābūt iesniegtam šajos noteikumos noteiktajos termiņos;

76.1.2. emisiju ziņojumam un verifikācijas ziņojumam ir jābūt sagatavotam šo noteikumu 48. un 61.punktā noteiktajā formā,

76.1.3. emisiju ziņojumam un verifikācijas ziņojumam ir jābūt iesniegtam šo noteikumu 3.punktā noteiktā formātā;

76.1.4. emisiju ziņojumam ir jābūt verificētam kā apmierinošam;

76.2. šādu informāciju:

76.2.1. operatoram izsniegtajā atļaujā minēto informāciju;

76.2.2. iekārtu saraksta emisijas kvotu sadalei 2013.-2020.gadam izstrādes laikā operatora iesniegto informāciju;

76.2.3. šo noteikumu 61.punktā minētajā verifikācijas ziņojumā norādīto informāciju par verificēšanas laikā konstatētajām nebūtiskajām nepatiesajiem apgalvojumiem;

76.2.4. operatora saskaņā ar normatīvajiem aktiem par prasībām attiecībā uz vides monitoringu un tā veikšanas kārtību iesniegto ikgadējo statistisko pārskatu par gaisa aizsardzību.

77. Pārvalde pēc emisiju ziņojuma izvērtēšanas līdz katra gada 31.martam:

77.1. apstiprina operatora iesniegto emisiju ziņojuma un verifikācijas ziņojuma atbilstību šo noteikumu 76.1.apakšpunkta nosacījumiem, kā arī emisiju ziņojuma atbilstību šo noteikumu 76.2.apakšpunktā minētajai informācijai;

77.2. pieņem lēmumu par operatora iesniegtā emisiju ziņojuma un verifikācijas ziņojuma neapstiprināšanu, norādot visas konstatētās neatbilstības, un 2 darbadienu laikā informē par to operatoru.

78. Operators 10 darbadienu laikā veic labojumus emisiju ziņojumā, lai novērstu pārvaldes konstatētās neatbilstības, un atkārtoti visu informāciju iesniedz pārvaldē.

79. Pārvalde veic visas atkārtoti iesniegtās informācijas izvērtēšanu un apstiprina vai atkārtoti pieņem lēmumu par operatora iesniegtā emisiju ziņojuma un verifikācijas ziņojuma neapstiprināšanu.

80. Ja pārvalde saskaņā ar šo noteikumu 77.2.apakšpunktu vai 79.punktu pieņem lēmumu par operatora iesniegtā emisiju ziņojuma un verifikācijas ziņojuma neapstiprināšanu, operators pārvaldes rīcību var apstrīdēt Vides pārraudzības valsts birojā.

**4. Operatora pienākumu nepildīšana**

81. Pārvalde aprēķina operatora gada emisijas vai pēc iespējas precīzāk nosaka aptuvenās operatora gada emisijas, ja:

81.1. operators nav iesniedzis šo noteikumu 74.punktā minēto informāciju līdz katra gada 31.martam;

81.2. pārvalde saskaņā ar šo noteikumu 77.2.apakšpunktu vai 79.punktu ir pieņēmusi lēmumu par operatora iesniegtā emisiju ziņojuma un verifikācijas ziņojuma neapstiprināšanu;

81.3. emisiju ziņojums nav verificēts saskaņā ar Eiropas Komisijas regulu Nr. 600/2012;

81.4. verificētājs šo noteikumu 61.punktā minētajā verifikācijas ziņojumā ir norādījis uz nebūtiskiem nepatiesiem apgalvojumiem, ko operators nav izlabojis pirms verifikācijas ziņojuma sniegšanas, novērtējot šo nepatieso apgalvojumu ietekmi.

82. Pārvalde šo noteikumu 81.punktā minētajā emisiju aprēķinā vai aptuveno emisiju noteikšanā izmanto operatora informāciju un datus:

82.1. saskaņā ar normatīvajiem aktiem par prasībām attiecībā uz vides monitoringu un tā veikšanas kārtību iesniegtā ikgadējā statistiskā pārskata par gaisa aizsardzību;

82.2. iepriekšējā gadā iesniegtā emisiju ziņojuma;

82.3. saskaņā ar normatīvajiem aktiem par valsts statistiku iesniegtās informācijas Centrālajā statistikas pārvaldē, piemēram, pārskatā par enerģētisko resursu izlietošanu, pārskatā par siltumenerģijas un elektroenerģijas ražošanu, pārskatā par gada darbību, pārskatā par rūpniecības produkcijas veidu ražošanu.

83. Valsts vides dienests saskaņā ar šo noteikumu 81.punktu aprēķinātās vai noteiktās operatora emisijas izmanto operatora dabas resursu nodokļa aprēķinam saskaņā ar Dabas resursu nodokļa likumu, ja operators nav iesniedzis informāciju saskaņā ar šo noteikumu 74.punktu un nav veicis emisijas kvotu nodošanu saskaņā ar normatīvajiem aktiem par darbībām ar emisijas kvotām.

84. Ja operatora šo noteikumu 74.1.apakšpunktā minētais emisijas ziņojums nav apstiprināts šo noteikumu 77.1.apakšpunktā vai 79.punktā minētajā kārtībā līdz kārtējā gada 31.martam:

84.1. pārvalde 1.aprīlī vai nākamajā darbadienā pēc 1.aprīļa informē valsts sabiedrību ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – „Latvijas Vides, ģeoloģijas un meteoroloģijas centrs”), kura operatora iesniegtais emisiju ziņojums nav apstiprināts;

84.2. „Latvijas Vides, ģeoloģijas un meteoroloģijas centrs”, pamatojoties uz pārvaldes šo noteikumu 84.1.apakšpunktā minēto informāciju, nekavējoties bloķē šī operatora kontu emisiju reģistrā.

85. Pārvalde vienas darbadienas laikā informē „Latvijas Vides, ģeoloģijas un meteoroloģijas centru” par pieņemto lēmumu apstiprināt šo noteikumu 84.1.apakšpunktā minētā operatora iesniegto emisiju ziņojumu, un „Latvijas Vides, ģeoloģijas un meteoroloģijas centrs” vienas darbadienas laikā pēc šīs informācijas saņemšanas emisiju reģistrā atbloķē šo noteikumu 84.2.apakšpunktā minēto bloķēto operatora kontu.

**5. Informācijas apmaiņa un publicēšana**

86. Valsts vides dienests katru gadu līdz 31.martam:

86.1. publicē savā tīmekļa vietnē operatora iesniegto emisiju ziņojumu un verifikācijas ziņojumu, kā arī pārvaldes apstiprinājumu vai lēmumu par ziņojuma neapstiprināšanu;

86.2. nosūta „Latvijas Vides, ģeoloģijas un meteoroloģijas centram” šo noteikumu 77.1.apakšpunktā un 79.punktā minētos apstiprinātos emisiju ziņojumus.

87. Ja pārvalde saskaņā ar šo noteikumu 77.1.apakšpunktā un 79.punktā ir apstiprinājusi operatora iesniegto informāciju vēlāk par 31.martu, tad šo noteikumu 86.1.apakšpunktā minētā informācija tiek publicēta Valsts vides dienesta tīmekļa vietnē vienas darbadienas laikā pēc lēmuma pieņemšanas.

88. Valsts vides dienests savā tīmekļa vietnē ievieto:

88.1. Eiropas Komisijas regulas Nr. 601/2012 ietvaros izstrādātās veidlapas un vadlīniju dokumentus;

88.2. Eiropas Komisijas regulas Nr. 600/2012 ietvaros izstrādātās veidlapas un vadlīniju dokumentus;

88.3. šo noteikumu 2.pielikumā doto iesnieguma atļaujas saņemšanai veidlapu;

88.4. šo noteikumu 3.pielikumā doto atļaujas veidlapu;

88.5. šo noteikumu 4.pielikumā doto emisiju ziņojuma veidlapu;

88.6. visas operatoriem izsniegtās atļaujas un tajā iekļautos monitoringa nosacījumus;

88.7. pārvaldes lēmumus par atļauju grozījumiem, par atteikumu izsniegt atļauju, par atļaujas atcelšanu;

88.8. šo noteikumu 1.pielikuma 28.punktā minēto laboratoriju sarakstu, kuras nav akreditētas saskaņā ar standartu LVS EN ISO/IEC 17025:2005, kurās veiktās analīzes ir atzīstamas likuma „Par piesārņojumu” 2.pielikuma darbību monitoringam un ziņošanai nepieciešamo datu noteikšanai.

**Noslēguma jautājumi**

89. Atzīt par spēku zaudējušiem Ministru kabineta 2004.gada 22.aprīļa noteikumus Nr. 400 „Siltumnīcefekta gāzu emisijas atļaujas pieteikšanas un izsniegšanas kārtība” („Latvijas Vēstnesis”, 2004, 69. nr., 2005., 124. nr.).

90. Atzīt par spēku zaudējušiem Ministru kabineta 2004.gada 7.septembra noteikumus Nr. 778 „Kārtība, kādā tiek veikts siltumnīcefekta gāzu emisiju monitorings, kā arī pārbaudīti un apstiprināti ikgadējie pārskati par siltumnīcefekta gāzu emisiju” („Latvijas Vēstnesis”, 2004, 144.nr.) ar 2013.gada 1.jūliju.

91. Šo noteikumu 3., 4., 5. un 6.nodaļa, kā arī 3.punktā noteiktais nosacījums par informācijas iesniegšanu Valsts vides dienesta vienotās vides informācijas sistēmas „TULPE” mājas lapā tiešsaistes režīmā stājas spēkā 2013.gada 1.jūlijā.

92. Šajos noteikumos iekļautie nosacījumi par emisiju monitoringu attiecas uz darbībām, kas tiek veiktas iekārtās, sākot ar 2013.gada 1.janvāri.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1. Eiropas Parlamenta un Padomes 2003.gada 13.oktobra Direktīvas 2003/87/EK, ar kuru nosaka siltumnīcefekta gāzu emisijas kvotu tirdzniecības sistēmas izveidi Kopienā un groza Padomes Direktīvu 96/61/EK;

2. Eiropas Parlamenta un Padomes 2008.gada 19.novembra Direktīvas 2008/101/EK, ar ko groza Direktīvu 2003/87/EK, lai aviācijas darbības iekļautu Kopienas siltumnīcas efektu izraisošo gāzu emisijas kvotu tirdzniecības sistēmā;

3. Eiropas Parlamenta un Padomes 2009.gada 23.aprīļa Direktīvas 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu.

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

Iesniedzējs:

Vides aizsardzības un

reģionālās attīstības ministra vietā

Izglītības un zinātnes ministrs R.Ķīlis

Vīza:

Vides aizsardzības un

reģionālās attīstības ministrijas

valsts sekretārs A.Antonovs

2012.11.01. 16:47

5438

H. Rimša

67026414, Helena.Rimsa@varam.gov.lv